b'\n_START_ARTICLE_\nAlg\xc3\xa8ria francesa\n_START_SECTION_\nLa conquesta francesa\n_START_PARAGRAPH_\nNapole\xc3\xb3 III conced\xc3\xad la nacionalitat francesa als ind\xc3\xadgenes el 14 de juliol de 1865, cosa que provoc\xc3\xa0 l\'empipament dels colons francesos. El 24 d\'octubre de 1870 un decret va donar la ciutadania francesa als prop de 37.000 jueus que vivien a Alg\xc3\xa8ria i els va retirar l\'estatut civil particular del qual disposaven per la seva religi\xc3\xb3. El decret els obligava a complir amb el servei militar com a qualsevol altre franc\xc3\xa8s, per\xc3\xb2 establia un per\xc3\xadode de servei militar m\xc3\xa9s llarg per als ind\xc3\xadgenes, i amb una retribuci\xc3\xb3 menor. L\'autor de l\'anomenat Decret Cr\xc3\xa9mieux fou Isaac Adolphe Cr\xc3\xa9mieux, ministre de Just\xc3\xadcia, que va ser ma\xc3\xa7\xc3\xb3 i primer president de l\'Alian\xc3\xa7a Israelita Universal._NEWLINE_Els grups de pressi\xc3\xb3 colonialistes no van cessar de demanar l\'abrogaci\xc3\xb3 del Decret Cr\xc3\xa9mieux, fins que P\xc3\xa9tain promulg\xc3\xa0 la llei sobre l\'estatut dels jueus el 1940, que els retirava el dret a la nacionalitat francesa. Els colons es declararen "indignats" per la "desigualtat creada entre els jueus i els \xc3\xa0rabs". Per\xc3\xb2 el Decret Cr\xc3\xa9mieux ser\xc3\xa0 invocat despr\xc3\xa9s de la Primera Guerra Mundial pels patriotes algerians, com l\'emir Khaled El-Hassani Ben El-Hachemi (n\xc3\xa9t de l\'emir Abd El-Kader), Messali Hadj, Ferhat Abbas i Ben Badis, per a reclamar la igualtat pol\xc3\xadtica._NEWLINE_La discriminaci\xc3\xb3 va culminar amb la publicaci\xc3\xb3, el 28 de juny de 1881, del Codi de l\'Ind\xc3\xadgena, que distingia els "ciutadans" francesos \xe2\x80\x94amb or\xc3\xadgens europeus\xe2\x80\x94 dels "subjectes" francesos -els ind\xc3\xadgenes-. Aquests \xc3\xbaltims estaven privats de la majoria dels seus drets pol\xc3\xadtics._NEWLINE_Fran\xc3\xa7a port\xc3\xa0 nombrosos colons per a explotar els recursos de la seua col\xc3\xb2nia, amb la finalitat de llan\xc3\xa7ar la m\xc3\xa0quina econ\xc3\xb2mica de l\'Imperi Franc\xc3\xa8s i d\'enviar lluny de la metr\xc3\xb2poli els elements socials potencialment perillosos per a l\'ordre social. A m\xc3\xa9s a m\xc3\xa9s, a conseq\xc3\xbc\xc3\xa8ncia de la derrota davant Pr\xc3\xbassia es produeix l\'arribada massiva d\'alsacians i lorenesos que havien perdut les seves terres integrades en el territori prussiano-alemany. Els ind\xc3\xadgenes de cultura musulmana, o procedents d\'aquesta cultura, vivien sota el r\xc3\xa8gim de l\'indigenat encara que podien, en teoria, accedir a la ciutadania francesa renunciant a les seues tradicions. Per\xc3\xb2 no obstant aix\xc3\xb2, el proc\xc3\xa9s jur\xc3\xaddic que havien de seguir per a accedir a aquesta ciutadania era m\xc3\xa9s complicat que per a un estranger._NEWLINE_Sovint repartits per les zones m\xc3\xa9s pobres, s\xc3\xb3n nombrosos aquells que es converteixen en treballadors de grans explotacions agr\xc3\xadcoles creades pels colons en les zones guanyades a les maresmes en la regi\xc3\xb3 de B\xc3\xb4ne, d\'Alger o en Or\xc3\xa0. Vivien al marge de la societat i rares vegades tenien acc\xc3\xa9s a l\'educaci\xc3\xb3. La seva cultura i la seva llengua estaven prohibides, i el 1929 tan sols el 6% dels xiquets ind\xc3\xadgenes anaven a l\'escola prim\xc3\xa0ria._NEWLINE_Els colons van poder dominar aix\xc3\xad la societat algeriana i imposar el franc\xc3\xa8s, que va esdevenir la llengua exclusiva de l\'administraci\xc3\xb3, l\'educaci\xc3\xb3 i els cartells. Els ciutadans francesos establits a Alg\xc3\xa8ria van insistir fins a la Guerra d\'Independ\xc3\xa8ncia en la seva oposici\xc3\xb3 a l\'establiment d\'escoles per als \xc3\xa0rabs. La finalitat d\'aquesta obstrucci\xc3\xb3, i que la premsa proclamava sense rubor, era que els musulmans no aprengueren franc\xc3\xa8s perqu\xc3\xa8 no foren capa\xc3\xa7os de llegir llibres que els donaren idees "subversives", i que no foren capa\xc3\xa7os d\'optar a llocs que els francesos es reservaven per a si mateixos.\n_START_SECTION_\nLa poblaci\xc3\xb3 abans de l\'inici de la guerra\n_START_PARAGRAPH_\nLes estad\xc3\xadstiques publicades el 1849 per l\'enginyer ge\xc3\xb2graf V\xc3\xadctor Levasseur estimen que la poblaci\xc3\xb3 total \xc3\xa9s de 5 milions d\'habitants. No obstant aix\xc3\xb2, el cens molt incomplet d\'aquella \xc3\xa8poca registra 117.366 colons europeus i 2.598.517 "ind\xc3\xadgenes". El 1959, els pieds-noirs comptaven al voltant d\'un mili\xc3\xb3 de persones, i representaven el 10% de la poblaci\xc3\xb3 total d\'Alg\xc3\xa8ria.\n_START_SECTION_\nEl cam\xc3\xad de la Guerra d\'independ\xc3\xa8ncia\n_START_PARAGRAPH_\nEl 1930, el govern colonial celebra amb fastuositat el Centenari de l\'\xc2\xabAlg\xc3\xa8ria Francesa\xc2\xbb. Per\xc3\xb2 la difer\xc3\xa8ncia entre el nivell de vida de la majoria dels colons, superior al de la metr\xc3\xb2poli, i el nivell de vida dels algerians d\'origen, sovint per sota del llindar de la pobresa i quasi desprove\xc3\xafts de garanties socials i jur\xc3\xaddiques, es fa cada vegada m\xc3\xa9s palesa a mesura que avan\xc3\xa7a el segle\xc2\xa0xx._NEWLINE_Gradualment la insatisfacci\xc3\xb3 entre els musulmans amb motiu de la seva opressi\xc3\xb3 pol\xc3\xadtica i econ\xc3\xb2mica va provocar nombroses reclamacions de major autonomia pol\xc3\xadtica, que desembocaren en una reclamaci\xc3\xb3 d\'independ\xc3\xa8ncia. Les tensions entre la poblaci\xc3\xb3 d\'origen i els colons van trobar el seu punt culminant el 1954, any en qu\xc3\xa8 va comen\xc3\xa7ar la Guerra d\'Independ\xc3\xa8ncia d\'Alg\xc3\xa8ria. La guerra va acabar el 1962 quan Alg\xc3\xa8ria va obtenir la independ\xc3\xa8ncia gr\xc3\xa0cies als Acords d\'Evian.'